Maimane, Malema looi president in staatsrede-debat | Maroela Media
Die debat is begin deur die ANC-hoofsweep, Jackson Mthembu, wat die DA en die EFF lelik laat rondskuif het met sy sekure aanvalle op hulle.
Mthembu het omvattend aangehaal uit onderhoude wat die voormalige DA-lede Patricia de Lille en Shaun August toegestaan het oor hoe hulle meen daar op rasse- en ander gronde teen hulle gediskrimineer is.
Oor die EFF het Mthembu gesê hulle is "gewelddadige, kinderagtige boelies wat geen plek in 'n demokrasie het nie".
Toe Maimane aan die beurt kom, het hy die ANC tromp-op getakel. Hy het Ramaphosa gevra om, eerder as om groot nuwe planne aan te kondig, eerder net die basiese dinge reg te doen, soos om te verseker dat die land se ligte aanbly.
Volgens Maimane is daar 'n nuwe noodroep uit die townships: Geen meer amaGrizzi (geen meer Agrizzi's nie) – 'n verwysing na hoe keelvol gewone mense is vir korrupsie.
Oor Ramaphosa se herhaaldelike stelling dat mense hierdie ruimte moet dophou, het Maimane gesê die DA het Ramaphosa se ruimte mooi dopgehou toe hy reg langs oudpres. Jacob Zuma gesit het. "Niks gaan in die toekoms gebeur nie, want niks het tóé gebeur nie," het Maimane opgemerk.
Die DA-leier het aangevoer diegene in die ANC wat steel is in beheer, nie Ramaphosa nie. "Die ANC verskil met u oor alle beleidsaspekte. U is glad nie in beheer nie," het Maimane gesê.
Aldus Maimane is dit nogal hans van Ramaphosa om te beweer 'n nuwe blaadjie is omgeslaan ná nege leë jare onder Zuma. "Jy het gebaat. Jy was daar!" het Maimane in Afrikaans gesê.
Die leier van die opposisie het bygevoeg Ramaphosa was te alle tye as Zuma se adjunk honderd persent agter Zuma. Hy het uitgewys hoeveel beter die Wes-Kaap as enige ander provinsie vaar met werkskepping, landbousekerheid, ensovoorts, en hoeveel verbetering daar in die ekonomiese posisie van Johannesburg en Tshwane is sedert hulle DA-burgemeesters het.
Volgende aan die beurt was die minister in die presidensie, dr. Nkosazana Dlamini-Zuma, wat grootliks statistiek afgelees het, in so 'n mate dat die EFF-leier, Julius Malema, vir Ramaphosa bedank het dat hy Dlamini-Zuma in die ANC-leierskapstryd geklop het, ten einde die land van die verveligste staatsredes ooit te red.
Dit was egter Malema se laaste kompliment aan die ANC.
Hy het eerstens uitgewys hoe oud die ANC se deelnemers aan die debat is vergeleke met ander partye s'n, en gesê dis 'n belediging vir die jeug.
Volgens Malema gaan die privatisering van Eskom teen die beleid van die ANC, en wil Ramaphosa daarmee net sy eie vriende en familie – soos die sakeman Patrice Matsepe – daardeur bevoordeel.
Die ANC sal volgens Malema toesien dat 90% van die opbrengs uit die olie- en gasvonds naby Mosselbaai na die buiteland gaan, in 'n nuwe daad van kolonialisme.
Malema het opgemerk dat Ramaphosa nie werklik glo in onteiening sonder vergoeding nie, want volgens Malema is dit die Oppenheimers wat Ramaphosa gemaak het wat hy is.
Malema wou ook weet hoekom Ramaphosa nie optree teen diegene in sy kabinet teen wie aanduidings van korrupsie opstapel nie. "Het iemand soos minister Nomvula Mokonyane dalk ongure inligting oor Ramaphosa?" wou Malema weet.
Die IVP-leier, Mangosuthu Buthelezi, het hom veral toegewy aan die afskeping van tradisionele leierskap deur die regering, terwyl die UDM-leier, genl. Bantu Holomisa, veral gepraat het oor die swak infrastruktuur in die Transkei, byvoorbeeld die swak stand van paaie en die lughawe van Mthatha.
Natasha Mazzone, DA-LP, het Zuma gevra om korrupte ministers in die tronk eerder as die kabinet te laat beland, terwyl die minister van openbare ondernemings, Pravin Gordhan, ontken het dat Eskom se ontbondeling neerkom op privatisering.
Die DA-LP Phumzile van Damme, het die ANC reguit daarvan beskuldig dat hulle steel, en het aan Ramaphosa gesê hy was doodstil eerder as om Zuma te kritiseer.
"Anders as die ANC tree die DA op teen korrupsie wanneer sy lede hulle daaraan skuldig maak. Ons doen dit, al is ons nie perfek nie, en al maak dit ons ongewild," het Van Damme gesê.
Daarteenoor het die adjunkminister van justisie, John Jeffery, beweer daar is aanduidings van korrupsie in DA-munisipaliteite soos Johannesburg, Tshwane, George en Knysna. Hy het ook uitgewys dat die DA vir die hele wêreld vra om teen enige samewerking tussen die ANC en die EFF saam te staan, terwyl dit die DA – en nie die ANC nie – is wat lustig met die EFF saamwerk.
Die DA-hoofsweep, John Steenhuisen, het sy toespraak eerstens gewy aan die land se misdaadsyfers, en het spesifiek na plaasmoorde verwys.
Toe het hy pres. Cyril Ramaphosa gewaarsku dat die ANC gereed is om die dolk in sy rug te druk, en hom uitgedaag om teen die korrupte lede van sy eie kabinet op te tree.
Wat 'n tragiese sirkus? 'n Eens vootreflike land…. As al die swart, wit en bruin regdenkendes in hierdie land net EEN maal kan saamstaan… dink net wat ons met die plek kan doen! Ag Here, help ons asseblief en laat ons na U terugkeer sodat U ons land kan genees en verlos van die onheil en bose….
Die pot noem die ketel swart. Fooitog. As elkeen maar net sy plig doen, hoe goed kan dit gaan.
Waar is al die anti DA komentaar nou skielik geen komentaar nie komaan mense julle kan beter doen as dit Dringend samewerking tussen Cope, DA en Vryheids Front Dan het ons nommers om it's te kan doen teen die moorde op please nie net praat daaroor nie
Maimane het nogal beindruk met sy op die man af aanval op Ramaphosa. Wens net n mens kon op hom vertrou het
Dries men's kan enigste party wat werkbare beleid het Het net nog stemne nodig Dan kan daar daadweklik iets gedoen word or plaas moorde nie net praat week nie